Økt Bryggen-støtte blant bergenserne

Flere bergensere støtter bybane over Bryggen, selv om tunnelløsningen fortsatt har flertall. Nå er også Bergen Ap litt på gli i saken.

Publisert Publisert 19. august 2015

KOMMER NÆRMERE: Dette er en fotomontasje av Bybanen langs Bryggen. 35 prosent av bergenserne sier nå ja til en slik løsning. ILLUSTRASJON: Foto: SEAN MURRAY MELING

Denne artikkelen er over fem år gammel

35 prosent av de spurte sier at de støtter en løsning med åpen trasé med bybane over Bryggen, viser en fersk meningsmåling utført av Respons Analyse på oppdrag av BT.

Les også:

Les også Derfor har bybanesaken ikke gått på skinner

Det er en økning på 12 prosentpoeng fra mars 2014, som var forrige gang BT hadde en meningsmåling med tilsvarende spørsmål.

Klar tendens

Fortsatt sier et flertall av bergenserne at de støtter en bybane i tunnel gjennom sentrum — denne gang 55 prosent. Men det er en tilsvarende nedgang på 12 prosentpoeng siden mars 2014.

Så selv om tunneltilhengerne fortsatt er i klart flertall, er tendensen klar:

— Støtten til tunnel synker og støtten til Bryggen-alternativet øker, sier seniorkonsulent Idar Eidset i Respons Analyse.

Han understreker at denne spørsmålsstillingen ikke tar forbehold om kostnader, praktisk gjennomførbarhet eller andre kompliserende elementer.

— Vi har her sammenlignet de målingene der vi har brukt samme formulering på spørsmål og alternativene. Vi hadde en måling i juni i fjor, der vi konkretiserte at tunnelløsningen dreide seg om området rundt Kjøttbasaren. Faglig sett kan vi ikke sammenligne dette direkte, selv om dagens svarfordeling er mer lik det vi fikk i juni 2014 enn i de tidligere målingene, sier Eidset.

Bryggen som sikreste kort

Geir Dale (Ap) har tidligere vært svært bastant på at partiet ikke ønsker bybane over Bryggen. Han kommenterer utviklingen på meningsmålingene slik:

Les også:

Les også Sentrum avgjør

— Jeg tror det har sammenheng med stoppordren som ble gitt fra byrådet i fjor. De fleste er nok opptatt av å få gjennomført bybane til Åsane, og hvis man oppfatter prosessen med tunnelløsningen som problematisk, kan nok mange tenke at det vil gå raskere å få gjennomført prosjektet hvis den går over Bryggen, sier Dale.

- Men har de ikke i så fall rett i det, at Bryggen er sikrere kort?

— Jeg tror ikke Bryggen-alternativet blir raskere å gjennomføre. Men nå må vi få klargjort hvilke alternativer som finnes, før vi finner den endelige løsningen, svarer Dale.

- Skal forhandle om det

I oktober i fjor avviste Dale at Ap kunne forhandle om bybanespørsmålet:

— Vi har tatt et standpunkt om hva vi mener, og det er ikke så lett å endre det bare for å blidgjøre andre parti i en byrådsforhandling, sa Dale den gang.

Nå har pipen fått en litt annen lyd.— Vi går til valg på at vi ønsker en tunnelløsning. Så er det ingen hemmelighet at dette blir en del av forhandlingene. Det er jo opplest og vedtatt, sier Dale.

- Gjør slike målinger at også Ap kommer på gli?

— Alle momenter teller, men vi har ikke endret standpunkt i denne saken basert på en måling.

- Fakta foran prestisje

Dag Inge Ulstein (KrF) mener målingen viser at flere har fått opp øynene for de faglige rådene i saken.

— Dessuten handler det om økonomisk ansvarlighet. Vi vet ikke hvor mye en tunnelløsning koster, men det kan fort bli et par milliarder mer enn Bryggen-løsningen. Det er utopisk at dette ikke vil gå ut over andre ting som kommunen skal finansiere, sier Ulstein.

— Vil dere bruke denne målingen i eventuelle forhandlinger?

— Jeg tror vel at en del politikere som tidligere har vært imot Bryggen nå begynner å få et mer realistisk syn, og at fakta kommer foran prestisje. Men de kan i hvert fall ikke si at 77 prosent er imot lenger.

Åsane-folk mest skeptisk

Bakgrunnstallene viser at sentrumsbeboerne er de mest positive til bybane over Bryggen. 41 prosent av dem som bor i Bergenhus og Årstad bydeler støtter Bryggen-bane, mot 48 prosent som støtter tunnel.

Les også:

Les også Her skal 40 bybane-vogner overnatte

Beboerne i Åsane, bydelen der banen skal ende, er derimot de største tunneltilhengerne. Bare 29 prosent av beboerne i Åsane og Arna vil ha bane over Bryggen. 61 prosent ønsker en bane i tunnel gjennom sentrum, mens åtte prosent ikke ønsker noen bane i det hele tatt.

Partiene splittes

Et annet interessant funn er at de ulike partienes velgere slett ikke er så bastante i dette spørsmålet som partiene selv er.

Blant Frp-velgerne som er spurt, for eksempel, er det rundt en tredjedel som sier ja til bane over Bryggen — til tross for at partiet har fremstilt seg som nærmest garantist for å hindre bane der. Den samme andelen finner vi i Ap.

På den andre siden er det over en tredjedel blant velgerne til Venstre, KrF og SV — tre partier som har stått knallhardt på kravet om bane i dagen over Bryggen - som ønsker tunnel.

Og i «tunnelpartiet» Rødt, er det faktisk et flertall for Bryggen-bane, selv om det her er få som har svart. Størst tunnel-flertall finner vi blant Høyres velgere, med 69 prosent.

Råstølen Sandslivegen Sandslimarka Kokstad Birkelandskiftet Kokstadflaten Verksted og depot Flesland

Fakta Bybanemåling Målingen er utført av Respons Analyse i tidsrommet 10. - 12. august.Et representativt utvalg av 600 bergensere er spurt om følgende:Valg av trasé for Bybanen diskuteres for tiden. Hvilket av følgende to alternativer mener du vil være det beste?1. En åpen trase med Bybanen over Bryggen2. Bybanen i tunnel gjennom sentrum3. Ingen av delene4. Ikke sikker Les mer

Publisert Publisert: 19. august 2015 22:04 Oppdatert: 19. august 2015 23:22